Na osnovu člana 12 Zakona o inovacionoj djelatnosti („Službeni list CG“, br. 82/20), Pravilnika o bližim uslovima i postupku za odobravanje i načinu korišćenja sredstava za inovativne programe i projekte („Službeni list CG“, br. 100/21), Pravilnika o kriterijumima za imenovanje eksperata i postupku ocjene inovacionih programa i projekata („Službeni list CG, br. 107/21) i Odluke o raspisivanju Konkursa za podršku inovativnim programima u okviru Festivala „Dani nauke i inovacija 2024“, broj 050201-082/24-529 od 25. aprila 2024. godine,

**MINISTARSTVO PROSVJETE, NAUKE I INOVACIJA**

**objavljuje**

**KONKURS**

**ZA PODRŠKU INOVATIVNIM PROGRAMIMA
U OKVIRU FESTIVALA „DANI NAUKE I INOVACIJA 2024“**

**sa ukupnim iznosom sredstava od 50.000,00 €**

Ministarstvo prosvjete, nauke i inovacija (u daljem tekstu: Ministarstvo) poziva Vas da učestvujete u organizaciji 12. Festivala „*Dani nauke i inovacija* *2024“*, koji će biti održan u poslednjoj sedmici septembra 2024. godine.

Festival ima za cilj da nauku i inovacije približi najširoj populaciji, odnosno da podstiče, promoviše i popularizuje naučnoistraživačku i inovacionu djelatnost među različitim ciljnim javnostima u Crnoj Gori.

Pozivamo sve zainteresovane aktere da budu dio organizacionog tima Festivala i daju mu svoj direktan doprinos, kroz konkretne **predloge inovativnih programa**.

***Pridružite nam se u proslavi uloge koju nauka i inovacije igraju u društvu kroz sticanje novih vještina, radosti novih otkrića, spoznaje odgovora na ključna pitanja koja oblikuju našu stvarnost i budućnost.***

***I PREDMET I CILJ KONKURSA***

**Predmet Konkursa** je sufinansiranje inovativnih programa koji obuhvataju organizaciju aktivnosti koje će biti realizovane u okviru Festivala „Dani nauke i inovacije 2024“.

**Cilj Konkursa** je da se podrže aktivnosti kojima se podstiče, promoviše i popularizuje inovaciona djelatnost među različitim ciljnim javnostima u Crnoj Gori.

Putem ovog konkursa nastoji se uticati na: percepciju inovacija kao šanse za kreiranje ili unapređenje poslovanja; doprinos prepoznavanju kvalitetnih inovativnih ideja, njihovoj afirmaciji i približavanju realizaciji; razvijanje vještina mladih ljudi, potrebnih u procesu inovacija; širenje inovacione kulture u najmlađim uzrastima; afirmaciju kreativnosti i inovativnosti u obrazovanju i sticanju poslovnog iskustva; povezivanje timova radi upotpunjavanja vještina i znanja potrebnih u procesu inovacija i slično.

***II PRIORITETNE OBLASTI***

Sve tematske oblasti – primjenjuje se ***bottom-up* pristup**, odnosno odozdo prema gore, što znači da podnosioci prijava određuju tematsku oblast programa samostalno ili u saradnji sa partnerima u konzorcijumu.

Takođe, prioritetne oblasti Konkursa obuhvataju i prioritete usklađene sa Strategijom pametne specijalizacije 2019-2024, kako slijedi:

* Održiva poljoprivreda i lanac vrijednosti hrane;
* Energija i održiva životna sredina;
* Održivi i zdravstveni turizam; i
* Informaciono-komunikacione tehnologije, kao horizontalni sektor.

***III UKUPAN IZNOS SREDSTAVA PODRŠKE ZA INOVATIVNE PROGRAME***

Ukupna planirana sredstva za realizaciju Konkursa: **50.000,00 €**.

***IV OPRAVDANI TROŠKOVI***

Opravdani troškovi inovativnih programa kroz ovaj Konkurs su:

* naknada za rad lica angažovanih na inovativnom programu u svojstvu predavača/govornika iz inostranstva (do 20% od ukupne vrijednosti projekta);
* materijalni troškovi (uključujući putne troškove); i
* administrativni i režijski troškovi.

Ustanova/organizacija može ostvariti pravo na podršku utvrđenu ovim Konkursom po osnovu **samo jedne prijave**, u iznosu do **3.000 €**.

Dodjela sredstava će se vršiti u skladu sa rang listom i raspoloživim sredstvima, i to na način da će Ministarstvo uplatiti ustanovi/organizaciji nosiocu programa (u daljem tekstu: Nosilac programa) odobrena sredstva nakon potpisivanja Ugovora o sufinansiranju inovativnog programa.

Ukoliko su aktivnosti inovativnog programa podržane kroz druge programe Ministarstva ili su u potpunosti finansirane iz drugih izvora, Ministarstvo neće razmatrati prijavu.

Nakon realizovanog projekta, Nosilac programa je u obavezi da, u roku od 30 dana, na obrascima propisanim od strane Ministarstva, dostavi:

* narativni izvještaj o realizovanom projektu, sa foto dokumentacijom; i
* finansijski izvještaj – detaljan pregled utrošenih sredstava, uz odgovarajuće dokaze o namjenskom trošenju (fakture, fiskalne račune, karte, boarding pass-ove za inostrane učesnike, ugovore sa angažovanim licima, izvode sa računa itd).

Nosilac programa će biti u obavezi da vrati neutrošena, odnosno nenamjenski utrošena sredstva. U slučaju nedostavljanja navedenih dokaza o realizaciji projektnih aktivnosti, u predviđenom roku, Nosilac programa će biti u obavezi da vrati sva sredstva.

***V POMOĆ MALE VRIJEDNOSTI (*DE MINIMIS *POMOĆ)***

Prema vrsti, podrška koja se dodjeljuje kroz ovaj Konkurs, u slučaju da se radi o subjektima koji obavljaju privrednu/ekonomsku djelatnost, bez obzira na njihov pravni status i način na koji se finansiraju, vršiće se pod režimom *de minimis* pomoći (državna pomoć male vrijednosti), te će ovi korisnici biti u obavezi da postupaju u skladu sa Pravilnikom o listi pravila državne pomoći („Službeni list CG“, br. 35/14, 02/15, 38/15, 20/16, 33/20, 38/20, 130/20, 44/21, 107/21, 131/21, 015/22, 052/22, 034/23, 057/23, 115/23 i 026/24), kao i u skladu sa odredbama iz zakonskih akata kojima se ova oblast reguliše. Ukupan iznos pomoći male vrijednosti (*de minimis*) koja se dodjeljuje jednom korisniku ne smije kumulativno prelaziti 300.000,00 € tokom bilo kojeg perioda od tri fiskalne godine. **Popunjen Obrazac izjave za pomoći male vrijednosti potrebno je dostaviti Ministarstvu prije potpisivanja Ugovora o sufinansiranju inovativnog programa.**

***VI USLOVI ZA PRIJAVLJIVANJE***

Na Konkurs se može prijaviti ustanova/organizacija sa sjedištem u Crnoj Gori.

Programi mogu biti samostalni, u vidu pojedinačnih projekata, ili mogu biti dio događaja, aktivnosti i sadržaja kojima se podstiče, promoviše i popularizuje inovaciona djelatnost, organizovanim u sklopu ili pridruženim Festivalu.

Za organizaciju učešća publike, odnosno ciljnih grupa u sklopu predviđenih aktivnosti/događaja, zadužen je Nosilac programa, uz moguću podršku Ministarstva.

***VII SADRŽAJ PRIJAVE***

Prijavna dokumentaciju čine:

* Prijavni obrazac;
* Obrazac Finansijskog plana;
* Obrazac saglasnosti rukovodioca ustanove/organizacije za podnošenje prijave;
* Obrazac za biografiju rukovodioca/koordinatora programa;
* Obrazac za biografije članova tima, predavača i govornika; i
* Etička izjava.

Uz propisanu prijavnu dokumentaciju, podnosilac prijave može dostaviti i druga dokumenta koja smatra značajnim za potrebe ovog Konkursa.

***VIII KRITERIJUMI ZA IZBOR INOVATIVNOG PROGRAMA***

Formalnu ispunjenost uslova za učešće na Konkursu (administrativna provjera) vršiće Ministarstvo. Nakon administrativne provjere, sve prijave inovativnih programa koje su ispunile tražene uslove, biće upućene na ocjenu.

Proces ocjene prijava će se sprovoditi u skladu sa Pravilnikom o kriterijumima za imenovanje eksperata i postupku ocjene inovacionih programa i projekata („Službeni list Crne Gore“, broj 107/21). Ministarstvo će posebnim Rješenjem formirati Ekspertsku komisiju. Svaki član Ekspertske komisije priprema izvještaj o ocjenjivanju svakog pojedinačnog inovativnog programa, a nakon usaglašavanja sa ostalim članovima Komisije, priprema se zajednički izvještaj o ocjenjivanju svakog pojedinačnog inovativnog programa, koji će podnosiocima prijava biti dostavljen uz odgovarajuća rješenja o odbijanju/prihvatanju prijave za finansiranje.

**Ocjenjivanje prijava će se vršiti prema sljedećim kriterijuma:**

1/ kvalitet i sprovodljivost plana aktivnosti u okviru inovativnog programa
(najviše 40 bodova);

2/ usklađenost predloženog finansijskog plana i predloženih aktivnosti u okviru
inovativnog programa (najviše 20 bodova);

3/ iskustvo ustanove/organizacije, rukovodioca/koordinatora i članova tima
(najviše 20 bodova); i

4/ doprinos unapređenju Festivala „Dani nauke i inovacija 2024“ (najviše 20 bodova).

Prag prolaznosti prijava inovativnih programa je 70 od 100 bodova. Ako je inovativni program po bilo kojem od utvrđenih kriterijuma ocijenjen brojem bodova 0, postupak daljeg ocjenjivanja se prekida.

Dodjela sredstava će se vršiti u skladu sa rang listom i raspoloživim sredstvima.

***IX PREDNOST PRI IZBORU INOVATIVNOG PROGRAMA***

U slučaju da dva ili više prijavljenih inovativnih programa dobiju isti broj bodova, prema kriterijumima za izbor programa, prednost pri izboru imaće onaj inovativni program koji obuhvata aktivnosti namijenjene ciljanim javnostima na Sjeveru Crne Gore.

Ukoliko više inovativnih programa sa istim brojem bodova imaju aktivnosti namijenjene ciljanim javnostima na Sjeveru Crne Gore, prednost će se dati u odnosu na obezbijeđeno sufinansiranje programa od strane ustanove/organizacije i partnera, te u odnosu na redosljed podnošenja prijava inovativih programa.

***X ROK ZA REALIZACIJU INOVATIVNOG PROGRAMA***

Inovativne programe je potrebno realizovati u toku trajanja Festivala „Dani nauke i inovacija 2024“, koji će biti održan u poslednjoj sedmici septembra 2024. godine.

***XI NAČIN I ROK ZA DOSTAVLJANJE PRIJAVA INOVATIVNIH PROGRAMA***

Konkurs je otvoren do **20. juna 2024. godine, do 14h**.

Konkursna dokumentacija je dostupna na online platformi inovacije.gov.me, pod nazivom „*Programska linija za Festival – inovativni programi*“, preko koje se vrši prijavljivanje inovativnih programa na ovaj Konkurs.

***XII KONTAKT OSOBA U MINISTARSTVU PROSVJETE, NAUKE I INOVACIJA***

Kontakt osoba: **Marina Knežević**, Samostalna savjetnica I, Direkcija za inovacije

telefon: 068/827-600, e-mail: marina.roganovic@mpni.gov.me